A sorozatot még nyugodtan meg akarta nézni, így azt kérte, kicsit később érkezzenek.

Az Országos Mentőszolgálat Facebook-oldalán jelent meg egy történet, amely után kénytelenek vagyunk átértékelni a prioritásokat. A hét elején ugyanis egy idős nő hívta a segélykérőt Pest megyében. Megsérült a csuklója, amely elmondása szerint „elviselhetetlenül fájt”.

Ebből kiindulva a mentésirányító magas prioritásba sorolta a segélykérést, ám mikor nyugtatni próbálta a sérültet azzal, hogy mindjárt ott a segítség, váratlan fordulat következett. A nő ugyanis arról kezdte győzködni, hogy ne most, hanem a hamarosan kezdődő Dallas epizódja után küldje a mentőt, mert azt még szeretné megnézni.

Az elmondása szerint deformált csuklójú nő végül hamar belátta, hogy gyakran ismétlik a népszerű sorozatot, és arra is sikerült rávenni, hogy ne nyomkodja a távirányítót, inkább tartsa mozdulatlanul sérült végtagját. Gyors helyszíni ellátás után, stabil állapotban szállíthatták kórházba az idős asszonyt. A mentők a Facebookon is mielőbbi felépülést kívánnak.